Haker, hou jou by jou lees, hoor WP | Netwerk24
Haker, hou jou by jou lees, hoor WP
Deur Stephen Nell 08 Augustus 2019 16:29
Daar is min dinge so lelik soos 'n ondeurdagte gesool van 'n rugbybal en die Westelike Provinsie sal móét ophou om sulke goeie werk daarvan te maak indien hy die Pumas in Vrydag se Curriebeker-rugbywedstryd op Nuweland wil klop.
Daar was 'n handvol sondaars in streeptruie in die nederlaag van 28-30 teen die Goue Leeus en die WP se afrigter, John Dobson, het veral vir Scarra Ntubeni laat verstaan dat hy eerder maar aan sy vaardighede as 'n haker moet slyp as om die stewel in te lê.
Die WP-haker Scarra Ntubeni sal selfs dieper in die sop wees indien hy Vrydag teen die Pumas grondskoppies soos dié een teen die Goue Leeus probeer uitvoer. Foto: Gallo Images
"Scarra betaal steeds vir sy grondskoppie. Dit sal nooit vergeet word nie," het Dobson vandeesweek geskerts oor Ntubeni se besluit om eerder nie die bal na 'n spanmaat aan te gee nie om 'n drie te kan afrond.
Ntubeni se straf was nie bloot net om 'n paar vinnige biere te moet afsluk nie.
"Ek dink nie hy sal dit as 'n straf beskou nie!" sê Dobson.
"Hy moes net baie sweet oor daardie skoppie. Ons het dit in die spankamer uit elke kamerahoek gewys. Hy het gesê daar was iemand tussen hom en Sergeal Petersen, toe wys ons hom beeldmateriaal van bo af."
Ntubeni is egter net die meeste geterg omdat hy 'n voorspeler is. Ongeduldige skoppies deur vleuels op die aanval – wanneer dit beter sou wees om die bal net deur nóg 'n paar fases doellyn toe te neem – is ook taboe.
Dobson se ander groot bekommernis was dat sy span die fisieke stryd teen 'n jonger Leeu-span verloor het – iets wat reggestel gaan moet word teen die Pumas.
"Die fisieke aspek was die afgelope week ons grootste fokus. Ons sessies was baie taai," sê hy.
Tradisioneel sukkel die WP nie op Nuweland teen die Pumas nie, maar die besoekers ruik dalk bloed en hulle gaan met baie selfvertroue toegerus wees ná hul oorwinning oor die Haaie die afgelope naweek.
Om wankelrig te wen gaan vir die WP nie goed genoeg wees nie, want dis belangrik om vertroue in te boesem vir wat aanstaande week 'n klipharde stryd teen Griekwas in Kimberley gaan wees. Daarna wag daar nog 'n wedstryd teen 'n Pro14-span, die Vrystaat-Cheetahs in Bloemfontein.
Dis 'n pad vol duwweltjies wat die Streeptruie self gestrooi het met hul nederlae teen die Haaie en Leeus.
"Dis frustrerend dat ons onderpresteer, maar as ons 15 ligapunte uit ons volgende drie wedstryde insamel, sal ons baie goed geposisioneer wees. Ek's oortuig ons is nou weer op die regte pad," sê Dobson.
Westelike Provinsie: Dillyn Leyds, Sergeal Petersen, Ruhan Nel, Dan Kriel, Seabelo Senatla, Josh Stander, Justin Phillips, Sikhumbuzo Notshe, Ernst van Rhyn, Siya Kolisi, JD Schickerling, Chris van Zyl (k), Wilco Louw, Scarra Ntubeni, Corné Fourie. PLAASVERVANGERS: Chad Solomon, Kwenzo Blose, Neethling Fouché, Salmaan Moerat, Nama Xaba, Jean-Luc du Plessis, Edwill van der Merwe.
Pumas: Devon Williams, Morné Joubert, Ryan Nell (k), Alwayno Visagie, Etienne Taljaard, Chris Smith, Ashlon Davids, Jeandré Rudolph, Willie Engelbrecht, Francois Kleinhans, Stefan Willemse, Le Roux Roets, Marné Coetzee, Marko Janse van Rensburg, Andrew Beerwinkel. PLAASVERVANGERS: Simon Westraadt, De-Jay Terblanche, Hilton Lobberts, Phumzile Maqondwana, Ginter Smuts, Kobus Marais, Ruwellyn Isbell, Morgan Naude.